ועדת העבודה, הרווחה והבריאות, כנסת 16, פרוטוקול מספר 244, 2004-08-22 10:00

שאול יהלום: בוקר טוב, אני מתכבד לפתוח את ישיבת הוועדה.

שאול יהלום: הנושא היום הוא הצעה לדיון מהיר שמגיש חבר כנסת, נשיאות הכנסת מכירה בו ואז הוועדה חייבת לדון בו.

שאול יהלום: אני עושה את זה ברצון, ההצעה היא של חבר הכנסת אורי אריאל וכותרתה סיוע הומני לילדי חוף עזה.

אורי אריאל: בוקר טוב לכולם, העניין עלה בעקבות החלטת הממשלה לסיוע מיוחד לישובים סובבי עזה, ישובים שנמצאים בטווח של מספר ק"מ מסביב לחבל עזה וגוש קטיף, כאשר לתדהמתי, מסתבר שהישובים עצמם לא כלולים בתכנית הזו.

אורי אריאל: מי שמכיר את הנתונים ואני מניח שחלק מהאנשים כאן מכירים וגם אנשי הגוש עצמו מכירים, יודע שמי שסובל מכולם הם אנשי גוש קטיף והישובים בחבל עזה.

אורי אריאל: יתרה מכך, היה מי שיכול היה להגיד, אנחנו לא נותנים להם כי אנחנו לא משקיעים באזור שהממשלה אולי תחליט שבעתיד היא תפנה אותו ותגרש את היהודים משם.

אורי אריאל: אבל זה לא כך, הייתה החלטת ממשלה שמדברת על הגירוש וכתוב בה במפורש שהחיים הרגילים, תפקוד המועצה האזורית וכל השירותים יינתנו כרגיל.

אורי אריאל: זאת אומרת שהחיים ימשכו כרגיל, אבל יפלו בין יהודים ויהודים למרות שאלה סובלים יותר.

אורי אריאל: הממשלה, ברגל גסה מפרה בהחלטה אחת החלטה שניה שלה עצמה, אבל זה בעיקר האופן הלא מוסרי שבעיני יותר חשוב מהכל.

אורי אריאל: בררתי את הדברים, כי לא רוצים לסמוך רק על הידיעות והתקשורת, והובהר לי שאכן כך המצב.

אורי אריאל: התכנית המיוחדת זו החלטת הממשלה שנמצאת עם החלטה מיום ה- 4 ביוני 2004, הכותרת שלה אומרת הכל, סיוע לישובים בעוקף רצועת עזה, לא בעזה, כי בעזה לא צריך לעשות כלום, הכל בסדר שם.

אורי אריאל: יתרה מכך, היום התפרסם, לא הספקתי לבדוק את זה אבל אני יודע שזה נכון מבדיקות קודמות, שמשרד הפנים איננו מוכן להעביר תקציבים שהוכרו בעבר על ידי שר הפנים חיים רמון, שהוא הראשון שסידר את העניין הזה בהכירו את ההוצאות המיוחדות שיש לרשויות ביש"ע.

אורי אריאל: אנחנו דנים עכשיו רק על גוש קטיף אז נישאר בגוש קטיף, הרי יש להם הוצאות, שראש המועצה בוודאי יפרט, החל מקבלנים לפינוי אשפה שצריכים מאבטחים דרך הסעות מורים ורכבים משוריינים וכן הלאה, יש לא מעט דוגמאות שעולות הרבה כסף.

אורי אריאל: עובדה שחיים רמון כשר פנים, יחד עם שר האוצר שהיה בייגה שוחט, החליטו לתת תמיכה מיוחדת כדי לפצות על ההוצאות האלה שנגרמו בגין הסכמי אוסלו.

אורי אריאל: עכשיו מודיע השר פורז שהוא לא ייתן גם את זה.

אורי אריאל: אני מסתכל על הנוכחים פה, מי שלא נמצא פה בכלל, בלי שום ייצוג, זה משרד ראש הממשלה, מה שבעיני הוא שיא החוצפה.

אורי אריאל: אלה שעושים את כל העוולות הודיעו שהמנכ"ל לא יכול להיות כי הוא בחו"ל, אחרי זה אמרו שגם השני לא יכול לבוא כי הוא בחו"ל.

אורי אריאל: שאלה אותי מנהלת הוועדה מה לעשות, ואמרתי לה לא לדחות כי עד שמכנסים בפגרה ואנשים הוזמנו, אין טעם לדחות את כולם, אבל אני מסתכל ואני רואה שאין אף נציג של ראש הממשלה שהוא זה שמנחה את המשרדים בעבודה הזו.

אורי אריאל: זה ציני, זה לא יהודי, אני אשתדל לא לומר דברים קשים מאלה, אני מבקש מיו"ר הוועדה להוציא מכתב חריף למנכ"ל משרד ראש הממשלה או לראש הממשלה, אני לא מכיר את הנוהל, בלי קשר לכל הדיון שיהיה פה ולהחלטות שיהיו פה, אי אפשר שלא יופיע אף אחד ממשרד ראש הממשלה.

אורי אריאל: זה נושא מספיק חשוב.

אורי אריאל: אני כרגע רוצה לסיים את הפתיח ולומר שיש משרדים שעוזרים, כי הם משרדים שמבינים את המציאות ואת הצורך ואת הבעיות המיוחדות שיש.

אורי אריאל: לא הייתי רוצה שישתמע שכולם פועלים כל היום נגד התושבים בגוש קטיף, אני לא חושב שזה המצב.

אורי אריאל: אבל ההתנהגות בעיקר של משרד ראש הממשלה שמנחה את העניין היא בלתי תקינה לחלוטין, ואני מקווה שאחרי שנשמע את המשרדים והגופים השונים, נוכל להגיע לאיזשהו סיכום שקורא למשרד ראש הממשלה, לראש הממשלה, לשנות את העניין הזה ברמה האנושית של התייחסות בין יהודים ויהודים, בין אזרחים לאזרחים, בין ממשלה לאזרחיה, ולא בצורה שזה מתנהל היום.

אורי אריאל: תודה.

שאול יהלום: אני קודם כל שותף לדבריך על אי הופעת נציגי משרד ראש הממשלה למרות שהוזמנו.

שאול יהלום: אני רואה בזה במפורש התחמקות, ללא כל ספק שהדבר מכוון, או שראו שהם לא יכולים לעמוד מאחורי המוסריות של החלטתם או שהם מזלזלים ממש ורוצים בצורה מכוונת ליצור אווירה של חנק כלפי היישובים.

שאול יהלום: כל מה שמדובר כאן, וכל ההחלטה נובעת מהפצמ"רים ומטילי הקסאם.

שאול יהלום: בעיתון הצופה יש מונה שסופר כל יום את הפצמ"רים שנופלים על גוש קטיף וחבל עזה.

שאול יהלום: לצערי הרב המונה פועל והגענו באינתיפאדה האחרונה ללמעלה מ- 4200.

שאול יהלום: זה מראה בדיוק את הפרופורציה מצד אחד של הבעיה ומצד שני של החלטה.

שאול יהלום: הייתי מבקש מעבר לעניין ההצהרתי לשמוע מראש המועצה, שאני מניח שמכיר את ההחלטה, כי הרי בכל זאת חבל עזה מקבל עזרה והטבות, אם הוא יכול לומר לנו , אם אתה לוקח את החלטה כמודל ומסתכל על כל מה שהמשרדים האחרים צריכים לתת על פי ההחלטה, מה חבל עזה לא מקבל.

אבנר שמעוני: הקריטריונים להחלטת הממשלה שניתנה הם קריטריונים של מנכ"ל המשרד שנתנו תשובה לשאלה למה אנחנו לא נכללים בתוך ההחלטה הזו.

אבנר שמעוני: אני אקריא את עיקרה שנכתבה על ידי היועץ המשפטי לממשלה מר מני מזוז שמשיב שהדינים והכללים החלים על יישובי המועצה האזורית חוף עזה שונים מאלו הנהוגים בתחום מדינת ישראל ועל כן לא ניתן לערוך השוואה אוטומטית של ההעברות וההסדרים הנהוגים בשני המקומות.

אבנר שמעוני: כפי שיודע אדוני היו"ר, החוק הישראלי לא מוחל ברצועת עזה, אנחנו עובדים בכפוף לחוק הצבאי, אבל אני מודיע לועדה שאנחנו משלמים מס הכנסה וביטוח לאומי ומס ערך מוסף כמו כל יהודי במדינת ישראל.

אבנר שמעוני: אנחנו גם משרתים במילואים ובנינו משרתים שלוש שנים שירות סדיר מלא ועוד שנות קבע כפי שכל אחד חותם.

אבנר שמעוני: תחבירית המשפט הזה נכון, אבל כמובן שזה ניסיון התחמקות מלהחיל עלינו.

שאול יהלום: זה מה שיש במכתב?

שאול יהלום: אתה שואל אותו למה זה לא מוחל וזו התשובה?

אבנר שמעוני: אני שואל אותו למה זה לא מוחל והוא עונה במילים האלה שהדינים והכללים... יש לי גם את מכתבו של מני מזוז - - -

שאול יהלום: אני לא מבין את התשובה, אתה שואל למה לא הוחל הדבר הוא היה צריך להגיד שאם הוחל בהחלטת ממלה היו צריכים להחיל את זה בצו משה.

שאול יהלום: אבל איזו תשובה זו כשאתה שואל אותו על מהות והוא עונה לך פורמלית.

שאול יהלום: זו אכן התשובה?

אבנר שמעוני: גם אותי זה מדהים.

אבנר שמעוני: זאת התשובה בחתימתו של מר מני מזוז היועץ המשפטי לממשלה.

שאול יהלום: אפשר לצלם אותה

אבנר שמעוני: אני רוצה להגיע לנושא של הקריטריונים שהביאו את ההחלטה הזו, שאלתי, והמנהל הכללי של משרד ראש הממשלה השיב שישנם שלושה קריטריונים.

אבנר שמעוני: הראשון הוא קריטריון של מרחק מחבל עזה, קרי, כל היישובים שנמצאים עד 6,7 קילומטר מחבל עזה יקבלו את ההטבות האלה כתוצאה מפגיעות ביטחוניות, בעיקר של קסאמים טילים וכולי.

אבנר שמעוני: הקריטריון השני היה קריטריון סוציו-אקונומי, לראות באיזה מדרג נמצאות הרשויות המקומיות האלה, והקריטריון השלישי היה קריטריון של כמות של מפגעים ביטחוניים, לא רק מרחק אלא גם כמות.

אבנר שמעוני: אני רוצה לומר לך אדוני היו"ר, שבכל שלושת הקריטריונים האלה של מרחק כמות ומצב סוציו-אקונומי אנחנו עומדים בכבוד רב, קרי אנחנו נמצאים במקום הראשון.

אבנר שמעוני: אם ביישובים הסובבים אותנו נפלו כ- 700 טילים ופצמ"רים, אנחנו נמצאים על 4,287 טילים.

אבנר שמעוני: זאת אומרת שאנחנו נמצאים למעלה מפי 6 בכמות.

אבנר שמעוני: מבחינת מרחק, אנחנו נמצאים בפנים, לא ב-7 קילומטר אלא ב-7 מטר.

אבנר שמעוני: בסוציו אקונומי, לצערי הרב, אנחנו נמצאים במדרג 4, שהוא שווה ערך לשדרות שהיא הנמוכה ביותר.

שאול יהלום: על העיקרון אין ויכוח שאתה צודק.

אבנר שמעוני: אני אעבור לנושא השלישי שהוא עזרת המשרדים - משרדי הממשלה.

שאול יהלום: אני לוקח משרד, נניח משרד החינוך, התרבות והספורט - אומרים לדוגמא היטל יום חינוך ארוך, קרן קרב, תוכנית לשיפור זכאות לבגרות, קייטנות, חודש לימודים נוסף לגנים, ותגבור פסיכולוגי.

שאול יהלום: מה קורה אצלך?

שאול יהלום: זה נעשה או לא?

שאול יהלום: אני שואל באופן עקרוני, כשאתה יודע שכל ההחלטות.

שאול יהלום: יכול להיות שחלק מההחלטות מיושמות בחלק מיישובי העימות, לכן אני שואל לגופו של עניין, אם נפח ההחלטות הוא X האם אתה מרגיש שאתם לא מקבלים 50%, 100%.

שאול יהלום: לפני שמתחילים לפרט, תן לנו ההרגשה.

אבנר שמעוני: אני יכול לומר בוודאות מלאה, שממה שהוחלט בהחלטת הממשלה אני לא מקבל שום דבר.

אבנר שמעוני: 100% שאני לא מקבל.

אבנר שמעוני: זה נכון שכל משרדי הממשלה עוזרים בצורה כזו או אחרת, אבל עושים את זה ב-4-5 שנים האחרונות.

אבנר שמעוני: מאז ספטמבר 2004 שנכפתה עלינו המלחמה, אנחנו נמצאים במצב מלחמה.

אבנר שמעוני: אם מדברים על משרד החינוך אז הוא נותן עזרה שכבר נמצאת 4 שנים.

אבנר שמעוני: אבל העזרה המיוחדת שמופיעה בהחלטת הממשלה – כמו קייטנות לילדים בקיץ – הפעלתי את הקייטנות בקיץ כי אני לא יכול להרשות לעצמי שהילדים יסתובבו בחוץ, תראה מה קרה לפני שבועיים, אבל אין לי הסיוע - אם זה בקייטנות, אם זה עזרה פסיכולוגית, שכבר קיבלתי תקן בארבע שנים האחרונות והודיעו לי שמורידים לי אותו לכבוד השנה החדשה.

אבנר שמעוני: אנחנו מדברים רק על משרד החינוך אבל זה כנ"ל לגבי כל הדברים שמופיעים פה, אם זו תכנית לשיפור לזכאות בגרות, חודש נוסף בגני הילדים, לא קיבלתי שום דבר ממה שמופיע.

אורי אריאל: וכל זה אחרי שהורידו לפני שנה את כל הנחות למס הכנסה לאפס, לא כמו שהורידו לאחרים בדירוג.

שאול יהלום: האם יש פרוצדורה של שר הרווחה בערעור לוועדת חריגים.

אבנר שמעוני: ראש הממשלה הפנה שר העבודה לוועדת החריגים, ועדת החריגים לא דנה בזה מכיוון שכל מהותה של הוועדה זה תכניות פיתוח.

אבנר שמעוני: הסמכות לא ניתנה לה בשוטף.

אבנר שמעוני: מה שעשה ראש הממשלה שהעביר את ההחלטה לוועדת חריגים הייתה מריחה סתמית כי ועדת חריגים אומרת שהם לא דנים בשוטף הם דנים אך ורק על המנדט שניתן להם, על עבודות פיתוח.

שאול יהלום: היועץ המשפטי לממשלה אומר את מה שאמרנו, הוא אומר, כידוע הדינים והכללים החלים באזור חבל עזה, לרבות עניין ההטבות, שונים.

שאול יהלום: אבל לצד האמור מובן כי הממשלה רשאית לשקול ולקבוע הטבות דומות או אחרות ליישובים אלה ככל שתמצא לנכון בהתחשב במכלול ההסדרים הנהוגים באזור חבל עזה ובשיקולים הנוגעים לעניין.

שאול יהלום: הוא אומר שאין שום מניעה שהממשלה היתה מחליטה לקבל, הוא משיב שאין מניעה חוקית.

שאול יהלום: זה מכתב הפוך, שרק היה צריך בהחלטה.

שאול יהלום: הוא לא מנע את הממשלה מלהחליט.

שאול יהלום: החוק אמנם שונה אבל תמיד אפשר להחליט.

אבנר שמעוני: אתה חושב שהוא תמים?

אבנר שמעוני: אתה באמת תמים לחשוב כך.

שאול יהלום: לא מזיק להיות תמים, בעניין הזה, להפך המכתב של היועץ המשפטי לממשלה אומר שבפני הממשלה לא עמד שום מחסום משפטי אלא רק החלטה מהותית, זה מה שהוא אומר, לא עניין של תמימות.

שאול יהלום: היועץ המשפטי לממשלה מסיר מהממשלה, אם הממשלה רוצה להגיד שבגלל בעיה משפטית לא הכנסנו, אז הוא אומר שלא נכון, יכולתם להחליט ולקבוע הטבות דומות או אחרות לישובים האלה, ככל שתמצאו לנכון ובהתחשב במכלול ההסדרים והשיקולים הנוגעים לעניין.

שאול יהלום: היועץ מסיר כל עכבה משפטית.

שאול יהלום: הוא לא אומר שבגלל זה הוא לא יכול להחליט מחר להעביר, כמו שפעם הייתה החלטה של הסוכנות שהיא לא העבירה מעבר לקו הירוק, זה כאילו הוא היה אומר, נניח אנחנו אחרי החלטת האו"ם ואנחנו חושבים שאנחנו לא יכולים לנסוע לתאילנד, הוא אומר נכון שיש הסדר חוקי, החוק לא שם אבל אפשר הכל.

שאול יהלום: לכן לא צריך להתחמק, זה עניין של החלטת ממשלה.

שאול יהלום: הייתי רוצה לשמוע איך רואים את זה נציגי המשרדים שיושבים כאן, שאכן נעשית אפליה קשה לרעת הישובים.

שאול יהלום: משרד הביטחון בבקשה.

מיכה גולן: שמי מיכה ואני מייצג את עוזר שר הביטחון להתיישבות, רון שכנר.

מיכה גולן: משרד הביטחון קשור עם גוש קטיף והמלצתי לראש המועצה לשנות השם למועצה אזורית קטיף.

שאול יהלום: כולם בורחים מעזה, לא מתנתקים מעזה.

מיכה גולן: אנחנו יושבים בגוש קטיף המלצתי הייתה לא בגלל הבריחה, משרד הביטחון בקשר שוטף הדוק, חם, כל מה שנדרש לצרכים הביטחוניים.

מיכה גולן: משתדלים לסייע כמובן לא רק משרד הביטחון אלא בסיוע צה"ל, פיקוד העורף המשרדים הממשלתיים - - -

אורי אריאל: איך לא אושרה עשיית הגדר לנצרים, שזה עניין ביטחוני פר-אקסלנס?

אורי אריאל: ללא היבט אחר.

מיכה גולן: אני מדבר מבחינת משרד הביטחון, ואנשי המועצה האזורית יכולים להעיד.

מיכה גולן: אני לא רוצה להיכנס לבעיות חוקתיות, משפטיות, סטטוטוריות, מדובר על סיוע לעניין ילדי גוש קטיף.

מיכה גולן: אני רוצה להדגיש שאנחנו עוסקים בעיקר בתחום של המיגון, מרכיבי ביטחון לגווניו השונים.

מיכה גולן: יש בעיות פה ושם, ואני חוזר על המילה חוקתי, סטטוטורי, כי אנחנו במדינת חוק.

מיכה גולן: שמחתי לשמוע בדברי הפתיחה שכתוצאה מזה שאנחנו במדינת חוק, בוודאי גוש קטיף זכאי לאותן הטבות שניתנו ביישובים מעבר לגוש קטיף שסובב את עזה.

אריה אלדד: בכל מקום שלא קיבלו זאת עבירה על החוק?

מיכה גולן: לא אמרתי את המילים "עבירה על החוק", אני לא מייצג את משרד ראש הממשלה אני מייצג את משרד הביטחון.

מיכה גולן: לגבי גוש קטיף אנחנו גאים על מה שעשינו עם המועצה האזורית.

מיכה גולן: הם ראויים לכך, הם בלב המלחמה יותר מכל יישובים מסביב.

מיכה גולן: יכולתי לתת דוגמא של פעילות מסוימת שנעשתה בכל המועצות האזוריות סביב גוש קטיף, והייתה לי הזכות לתקן את הטעות וגם בתחום הזה עסקו כבר שנה שניה עם מספר מיליוני שקלים, ותיקנו את הטעות שנעשתה.

שאול יהלום: האם בעקבות אותה החלטת ממשלה יש דברים שאתם עושים בשדרות וזה לא קיים בגוש קטיף, למרות מבחינה ביטחונית אתה אומר שצריך להיות.

מיכה גולן: הדבר היחיד שמשרד הביטחון קיבל על עצמו במסגרת תכנית משרד ראש הממשלה זה הפעלת מוקד בעיר.

מיכה גולן: לשמחתי ולידיעתי בגוש קטיף קיים מוקד, עושים פעולה שגם בנות שירות לאומי יהיו משולבות בגוש קטיף, כמו בשבעה מוקדים אחרים באיו"ש.

מיכה גולן: שדרות הייתה זכאית לכך, היא לא יכלה להפעיל בכוח עצמה ובכוח אדם שלה, ומערכת הביטחון, עם פיקוד העורף מיידית הציבה חיילות שעברו הכשרה.

מיכה גולן: המוקד מתפקד, אלוף פיקוד העורף מינה מפקד המחוז כמפקד העיר שילמד ויתדרך ויכין פק"לים.

שאול יהלום: וביישובי חוף עזה?

מיכה גולן: יש מוקד מתפעל, הלוואי ולא היה צריך, אבל הפיגועים חייבו אותנו, וזה מתפקד.

אורי אריאל: האם יש אפשרות שתמליצו לשר להגיש החלטה מתוקנת לממשלה שתיקח בחשבון גם את הצרכים המיוחדים של ילדי ואנשי גוש קטיף, כמו שדרות.

אורי אריאל: אני רוצה להבהיר שאין כוונה לפגוע במי שקיבל, מי שקיבל זה בסדר גמור,אולי צריך שיינתנו עוד דברים, אולי הוועדה צריכה לדון על צרכים נוספים.

אורי אריאל: זה לא במקומם, מגיע להם, זה הטווח הנכון.

אורי אריאל: מה שעולה פה הוא מדוע אלה שלצערנו עולים על כולם, לא מקבלים שום דבר?

אורי אריאל: אני מציע שתשקלו להמליץ לשר, זכותו של שר להביא הצעה שמתקנת את העוולה.

אורי אריאל: בסוף אנחנו רוצים לתקן את העוול אני חושב שכולם מסכימים בסך הכל שיש עוול מסוים.

אורי אריאל: אני אומר, אדוני היו"ר, שהמשרדים השונים עוזרים ואני מוכן לחזור על זה כמה פעמים.

אורי אריאל: יחד עם זה, לא במקרה שאלתי על הגדר בנצרים.

אורי אריאל: אחרי כל העזרה שנותנים לגוש קטיף וחבל עזה - אבנר ודאי מכיר הכל - עדיין יש דברים שאני לא יכול לקבל.

אורי אריאל: לא יכול להיות שהגדר לנצרים לא אושרה, זה עלה לוועדת חריגים ולא אושר שם.

אורי אריאל: מי שאחראי על ההחלטה הזו לא יוכל להגיד, אם חס וחלילה יקרה משהו, שידנו לא שפכו את הדם הזה.

אורי אריאל: אם מדובר על ביטחון נטו זה על פי דרישת הצבא, זה לא דרישה של האזרחים.

שאול יהלום: אתם מטפלים בזה?

מיכה גולן: כן.

מיכה גולן: לשאלה שלך, אני עוד היום אעלה את זה בפני רון, ואני משוכנע שהוא יעלה את זה מיידית בפני שר הביטחון ואני מכיר את שר הביטחון ומשוכנע שהשר ייקח על עצמו להעלות בישיבת הממשלה.

שאול יהלום: קרן קרב בבקשה, איך מתייחסת קרן קרב לכל יישובי חוף עזה בפרופורציה להחלטת הממשלה?

לאה אדלר: קרן קרב עובדת בשדות נגב, עזתה לשעבר, שדרות, חוף אשקלון, היא לא עובדת בגוש.

לאה אדלר: לפני מספר שנים הייתה פנייה מהגוש אלינו לעבוד במקום והדברים לא התפתחו.

לאה אדלר: אין לי הרבה תשובות, הפנייה הייתה למנכ"ל כדי שאזור ייכנס לתוכנית קרב, הפנייה צריכה להיות ישירות למנכ"ל נסים מטלון.

לאה אדלר: יחד אתו אנחנו מלווים הדברים.

לאה אדלר: אני מניחה שאחת הנקודות היו המיקום הגיאוגרפי.

לאה אדלר: אנחנו עובדים עשר שנים בשדרות וכל האזור, אני מזכירה את שדרות כי היא הייתה אקוטית בתקופה האחרונה ונתנו תשובות מיידיות למצב.

לאה אדלר: זאת אומרת, נתנו קייטנות בקיץ, הארכנו קיום הלימודים בגנים, נתנו תוכניות נוספות, העמדנו מדריכים שלא עומדים במהלך הקיץ.

שאול יהלום: רק לפני שבועיים עסקנו בשדרות, בנושא הביטחוני והבריאותי שקרה שם.

שאול יהלום: אנחנו עוסקים גם בשדרות אבל מהות הישיבה הזאת היא לא שדרות, אלא מועצה אזורית חוף עזה, עד שתקבלו את הצעה מיכה למועצה אזורית "קטיף".

שאול יהלום: על השאלה שלנו כאן

שאול יהלום: מדוע קרן קרב לא פועלת בחוף עזה את לא נותנת תשובה, אני מעמיד לך את חדרי, תצלצלי לנסים מטלון ותשאלי מה הסיבה שקרן קרב לא פועלת בחוף עזה.

שאול יהלום: אם יש לזה סיבה חוקית, אנחנו בית המחוקקים נדאג לשינוי החוק.

שאול יהלום: למיטב ידיעתי אתם כן פועלים במעלה אדומים למשל.

שאול יהלום: אז אין בעיה חוקית רק תודיעי לי למה כדי שנדע בסיכום איך להתייחס אליכם.

אורי אריאל: עובדים ביו"ש בכמה מקומות יפה מאוד.

לאה אדלר: אין כאן בעיה מדינית, אנחנו כן עובדים מעבר לקו הירוק.

לאה אדלר: הבעיה הייתה האנשים שצריכים להפעיל את התוכנית במקום.

שאול יהלום: את אומרת שקרן קרב נכונה לעבוד בחבל עזה.

לאה אדלר: נכונה, ואני מזמינה אתכם בשמו של נסים מטלון מנכ"ל התכנית לפנות אליו, נשמח לעבוד, רק נצטרך לפתוח תוכנית.

שאול יהלום: נעבור למשרד התמ"ת, אני לא מבין בזה הרבה אבל ראיתי שבהחלטת הממשלה הגדירו את הנושא של מעונות יום כדרגה שלוש.

שאול יהלום: מה המשמעות, מה נעשה כאשר אומרים לך שהמצב הסוציו-אקונומי הוא גם שלוש.

גילה יקותיאל: אני יכולה לומר שיישובי חוף עזה זכאים רובם ל-35% סבסוד, למעט שניים שזכאים ל- 55% סבסוד.

גילה יקותיאל: כדי לשנות את הסטטוס של הדירוג הם צריכים לעבור מדרגה 6 בטבלה האינדיווידואלית או בטבלה שלהם ל-55% הנחה.

גילה יקותיאל: זה מקביל ל-55% הנחה.

שאול יהלום: אם כתוב בהחלטת הממשלה שהם ידורגו בדרגה 3, זה אומר סבסוד של 55%.

שאול יהלום: לגבי חבל עזה, שני יישובים עומדים בזה ועשרה לא.

גילה יקותיאל: אותם עשרה, אם הם ידורגו אחרת.

גילה יקותיאל: ..

אורי אריאל: מה מונע שידורגו אחרת?

גילה יקותיאל: החלטת ממשלה, זה עניין תקציבי

אורי אריאל: יש החלטת ממשלה שנותנת מעל מה שהמשרד עושה.

אורי אריאל: עשו איגום משאבים, האוצר ייתן חלק, המשרדים יתנו חלק ואחרים ייתנו חלק, אני לא אפרט.

אורי אריאל: המשרד יכול לסייע, שהוא מזהה בעיה, כמובן הכל לפי החוק, הוא מזהה באותו אזור עוד כך וכך יישובים ומעביר אותם בדירוג ההנחות מזה לזה.

גילה יקותיאל: אני יודעת לענות לך כרגע שאותם יישובים נבדקו, ועל פי הבדיקה והקריטריונים נקבעו להם אחוזי הנחה של 35%.

שאול יהלום: איך המנגנון?

שאול יהלום: ניקח יישוב ויש בו מעון.

שאול יהלום: לא משנה מה הכנסת ההורים, קבעו 55% אז כולם משלמים, למרות שיכול להיות שם מיליונר ומובטל?

שאול יהלום: זה שונה מאשר בתל אביב שצריך להביא תלושי משכורת.

שאול יהלום: כאן צריכה להיות החלטת ממשלה.

שאול יהלום: התמ"ת קיבל בהחלטת ממשלה שהמקורות שלו הם התמ"ת והאוצר, וזה נתנו להנחות במעונות יום, למלגות וכו'.

אורי אריאל: שאלתי שאלה מעבר להחלטת הממשלה.

אורי אריאל: הרי יש שם מצוקות אחרות.

אריה אלדד: מה היו הקריטריונים בשאר המועצות בכל הארץ?

אריה אלדד: איך קובעים מה שיעור ההנחה, אם בכלל?

גילה יקותיאל: אני חושבת שעל פי כלל ההכנסות באותו יישוב.

שאול יהלום: זאת אומרת שכשהם קבלו 35% או 55%, אז לא עשו להם שום טובה בהנחות, אם היו האמהות באות זה הממוצע שהיה יוצא.

שאול יהלום: כאן הממשלה אומרת שלמרות שמגיע להם דרגה 6, לשדרות אני נותנת דרגה 3 ואני אסבסד למרות שזה מעבר לתלושי המשכורת.

שאול יהלום: החלטה מיוחדת של הממשלה להוזיל.

שאול יהלום: תני לנו סדר גודל כמה משלמים לילד אחד למעון יום בסבסוד של 35% וכמה ב-55%?

גילה יקותיאל: יש תעריף לילד ויש תעריף לתינוק שאלה שני תעריפים שונים.

גילה יקותיאל: על ילד במעון ההורים משלמים 780 ש"ח ב- 35% הנחה לעומת 540 ש"ח ב- 55% הנחה.

גילה יקותיאל: על תינוק ישלמו 1,024 ב-35%, ו- 709 ש"ח ב- 55% .

שאול יהלום: זה בין 200 ל-300 שקל הנחה לחודש שהם לא מקבלים.

שאול יהלום: ד"ר חבר, משרד הבריאות.

איתן חבר: משרד הבריאות מקיים החלטות הממשלה בנושא הזה.

איתן חבר: האם יש שאלה ממוקדת או ספציפית לגבי משרד הבריאות?

שאול יהלום: אני מבין שהחלטת הממשלה עסקה בשני דברים, בנושא של אמבולנס, רופא שיהיה 24 שעות ותחנת בריאות הנפש.

שאול יהלום: איך זה מתקיים בחוף עזה?

שאול יהלום: יש מספיק אמבולנסים?

שאול יהלום: מספיק תחנות לבריאות נפש ובריאות 24 שעות?

שאול יהלום: או שלא?

איתן חבר: פיזור השירותים שניתנים ביש"ע כמקובל, קופות החולים אחראיות לפרישת השירותים המרפאתיים באזור הזה.

אריה אלדד: גם בשדרות הן אחראיות.

איתן חבר: מבחינת אמבולנסים, הפיזור ביש"ע אפילו יותר גדול מאשר הפיזור בתוך המדינה ויש גם סעיף תקציבי נפרד לנושא הזה.

שאול יהלום: כאשר אתה מסתכל על שלושת השירותים שדיברנו, רמתם ונגישותם בשדרות וחוף עזה, האם אתה יכול להגיד שאחרי החלטת הממשלה זה הושווה לחוף עזה?

שאול יהלום: יותר טוב מחוף עזה?

שאול יהלום: האם בשדרות יותר טוב או פחות מחוף עזה?

רועי בן מנשה: מד"א אחראית על פריסת אמבולנסים לגבי יש"ע יש הסדר מיוחד של תחנות הזנקה לאמבולנסים במימון המדינה.

אבנר שמעוני: לא קיבלנו השנה.

רועי בן מנשה: במידה ותהיה החלטת ממשלה שמשלימה ומתגברת את נקודות ההזנקה, משרד הבריאות בוודאי יפעל ליישומה.

רועי בן מנשה: אין תקציב שמאפשר פתיחת תחנות נוספות, למיטב ידיעתי גם בחבל עזה אין בעיה של תחנות הזנקה, אם יש החלטה שדורשת הוספה של תחנת הזנקה נוספת, והיא תתוקצב, נפעל ליישומה.

אריה אלדד: מבין שיש החלטה אבל היא לא תוקצבה.

אבנר שמעוני: התקצוב של נקודות הזנקה היו כל השנים וב-2004 היא לא מופיעה.

רועי בן מנשה: אנחנו פועלים מול משרד האוצר, התקציב הוא של 4 מיליון שקלים והוא בוויכוח בין משרד האוצר לבריאות.

רועי בן מנשה: הוויכוח על תחנות הזנקה עומד לדעתי לסיומו, ומשרד האוצר יגיש פניה לתקצוב.

רועי בן מנשה: היה ראוי שנציג משרד האוצר יהיה פה ויענה על השאלה.

אריה אלדד: מה עם בריאות הנפש?

אריה אלדד: אני מבין שהעיקרון אומר שמי שחטף 4,000 טילים כבר רגיל אז לא צריך טיפול נפשי?

איתן חבר: יש עובדת סוציאלית שמטפלת בטיפול בטראומה שעובדת תחת הדרכה של בית החולים לבריאות הנפש בבאר שבע והיא מתוקצבת בחלקה על ידי משרד הבריאות.

אבנר שמעוני: גם זה קוצץ.

עובד חזן: עד לפני שנה היה לנו תקן אחד והוא קוצץ לחצי תקן.

עובד חזן: אני רוצה לציין שהנושא הזה פוגע בילדים, היא מיועדת לטיפול במבוגרים ואין לה התמחות וידע לטיפול בילדים ואנחנו נאלצים לשלוח את הילדים לנתיבות או לבאר שבע במקרים שזמן ההמתנה הוא בין שלושה עד ששה חודשים.

עובד חזן: זאת אומרת שאם ילד סובל מתסמונות של טראומה אומרים לו תחכה בין שלושה לששה חודשים על מנת לקבל טיפול.

עובד חזן: אני מדבר על מרכז טל, ילד שסובל מטראומה ומחכה 3-6 חודשים הופך להיות מאקוטי לכרוני.

רועי בן מנשה: זו בעיה כלל מערכתית של פריסת שירותי מערכות לילדים, היא לא ייחודית לגוש קטיף.

אורי אריאל: אבל לא כולם חוטפים 4,000 פצמ"רים.

שאול יהלום: נכון מה שהעיר חבר הכנסת אורי אריאל, אין להשוות אנשים שכל היום נמצאים בחרדה שבו שולחים את הילד לבית ספר וכל היום חוששים מה יקרה, וכשהילד בחוץ חוששים מה יקרה, כאשר הילד בקייטנה חוששים ממה שיקרה, או בהסעה חוששים מה יקרה.

שאול יהלום: הילדים חוששים להורים, ולאחים ואחיות, והמקרים קורים לצערי הרב.

שאול יהלום: אנשים עומדים בגבורה יום-יומית למרות הפציעות והנפילות.

שאול יהלום: אבל זה שהאנשים גיבורים והם נשארים במקום רק מגביר את הצורך מבחינתנו לטיפול ולסיוע ועזרה.

שאול יהלום: בא משרד הבריאות ואומר: יש לנו בעיה בכל הארץ.

שאול יהלום: הבעיות בכל הארץ הן על השולחן הזה יום ולילה.

שאול יהלום: אבל יש מקרים, כמו שבאה הממשלה ואמרה בשדרות על הזנקת אמבולנסים, על זה אני לא שואל, כי היא לא נתנה לכל המועצות האזוריות, רק לשדרות, אולי בעקבות המקרה האחרון שהיה איחור של רבע שעה.

שאול יהלום: אם שואלים מה הנושא של בריאות הנפש ביישוב כזה, זה הנושא שצריך לסייע ולדבר עם הילדים וההורים והמורים, זה צריך להיות נושא מלווה, הם כל היום במלחמה הגנתית.

שאול יהלום: לכן לא צריך להשוות לכל הארץ.

שאול יהלום: צריך להוריד תקנים, להוריד מכמה מקומות ולהעביר אליהם.

רועי בן מנשה: המחסור בבריאות הנפש בעיקר במרפאות לילדים הוא מחסור ארצי.

רועי בן מנשה: אם תהיה החלטת ממשלה או החלטה אחרת שתיתן תקן שמאפשר להרחיב את השירות גם ליישובי גוש קטיף, אנחנו בוודאי נמלא אחר החלטת הממשלה.

רועי בן מנשה: ללא תקציב לא נוכל לעשות.

אורי אריאל: יש משהו מעודד בזה שנציגי הממשלה אומרים שהם יעמדו בהחלטות ממשלה.

אורי אריאל: הם אומרים שאם יחליטו, הם ימלאו את החלטות הממשלה.

אורי אריאל: הם לא אומרים שלא יעמדו בזה או שלא יעשו שום דבר, הם אומרים שאם יחליטו הם ימלאו את החלטת הממשלה.

אורי אריאל: אז צריכה כנסת ישראל - - -

שאול יהלום: אני אגיד את זה אחרת, אם הייתה החלטת ממשלה, לא היינו גוזלים מזמנכם.

שאול יהלום: כל מה שאנחנו באים לכאן זה כי יש בעיה עם החלטת הממשלה.

שאול יהלום: את הבעיה עם החלטת הממשלה נתבע לפתור, אם תהיה החלטת ממשלה הכל יסתדר.

שאול יהלום: אנחנו פונים אליכם - מעבר להחלטת הממשלה, יש כאן מועצה אזורית שנמצאת במלחמה וצריך לעזור לה מעבר.

שאול יהלום: ברור שאם היתה החלטת ממשלה הייתם מבצעים, זה ברור.

שאול יהלום: עכשיו אנחנו מדברים על כך, שלא אומרים שצריך לחנוק את יישובים חוף עזה, אומרים במפורש שצריך לאפשר להם חיים בשלווה.

אורי אריאל: גם הממשלה אומרת.

שאול יהלום: תלוי איזה שר.

שאול יהלום: פורז - ציטטת מה שאמר.

שאול יהלום: נווה פעל כל חייו למען יישובי חוף עזה.

שאול יהלום: אין סיבה שלא תסתכלו על המקום הזה, מעבר להחלטת ממשלה, לפי סדר העדיפויות של המשרד.

שאול יהלום: כאן אומרים לקרן קרב מעבר לזה: ילדים מסתובבים ברחובות, צריך לתת להם יום חינוך ארוך וחוגים.

שאול יהלום: תתייחסו לחוף עזה בצורה של סדר עדיפות של המשרד.

ראובן שלום: רוצה להתחיל בבשורה, שלא קשורה בהחלטת הממשלה.

ראובן שלום: הבוקר הזה 90 ילדים מגוש קטיף מתחילים בקייטנה בניצנה.

ראובן שלום: זה מאפשר להם ליהנות מקייטנה עם רחצה נפרדת.

ראובן שלום: ככלל, הסוכנות נענתה לצורכי המצב המיוחד בארץ ב-4 השנים האחרונות.

ראובן שלום: היא לא מבדילה בין דם לדם, מדובר בקרן נפגעי טרור שהוקמה במיוחד על ידי הסוכנות לסייע מעבר למה שהם מקבלים מהביטוח הלאומי או ממוסדות הממשלה, זכאים לכך כל תושבי המדינה.

ראובן שלום: במסגרת קרן חירום ניתנו גם רכבים ממוגנים לגוש קטיף.

שאול יהלום: מה זה נושא המלגות?

שאול יהלום: מה זה פרוייקט מצוינות?

ראובן שלום: במסגרת הטיפול ביישובים יהודה ושומרון וחבל עזה בין המוסדות הלאומיים והיישובים האלה נקבעה לפני 35 שנה, ולצורך כך פועלת החטיבה להתיישבות.

ראובן שלום: נקבעה מסגרת שהפעילות השוטפת של הסוכנות אינה פועלת ביום-יום בשוטף, לצורך זה יש את החטיבה להתיישבות שמתוקצבת מתקציב המדינה לפי סדרי העדיפויות שנקבעים במשותף על ידי האוצר ו___.

ראובן שלום: פרוייקט כזה של מלגות היה נהוג עד לפני כ-5 שנים, בהבנה של סדרי העדיפויות הופסק לפני 5 שנים ביוזמת האוצר.

ראובן שלום: מערכת היחסים בין ההסתדרות הציונית והסוכנות לבין הממשלה היא מערכת יחסים שבפועל, בלשון ההחלטה, לגבי המשרדים הממשלה מחליטה.

ראובן שלום: פה אין החלטה, יש דיווח על פנייה לסוכנות והיענות הסוכנות לפנייה.

ראובן שלום: היתה פנייה ותוכנית מסוימת לדבר מאד נקודתי והפנייה נענתה.

ראובן שלום: זאת מערכת היחסים בין הממשלה לסוכנות, יש ועדת תיאום עליונה.

שאול יהלום: איך הסוכנות מתייחסת לפרוייקט, האם הוא כולל את כל 5 המועצות האזוריות מסביב, כולל שדרות, ולא כולל חבל עזה?

ראובן שלום: כאשר יש פנייה נקודתית מהממשלה, אנחנו נענים כפי שנוהגים לענות תמיד.

ראובן שלום: יש פניות ממשלה, אנחנו בוחנים, מתייעצים, לא מדובר בתקציבי ממשלה אלא בכסף של יהודים תורמים, צריכים להתחשב גם במה שהם רואים כצרכים ויכולים לגייס לזה את התרומות ובהתאם לכך פועלים.

ראובן שלום: הסוכנות לא נדרשה להתייחס מעבר לפנייה של הממשלה, היא התייחסה לפניית הממשלה לגופה שהייתה מאוד נקודתית, היה דיון מה האפשרויות והייתה היענות.

שאול יהלום: הנושא הזה של הסוכנות הוא לא מין רובוט ששמים לו משהו והוא פועל.

שאול יהלום: לסוכנות יש גם מוח משל עצמה.

שאול יהלום: יש שם יושב ראש בשם סלי מרידור שהוא עצמו איש התיישבות.

שאול יהלום: למעשה תאר לך שהיו באים לכל אחד מאתנו ואומרים: אני נותן במבה ל-4 מילדיך, לחמישי לא.

שאול יהלום: מה היית אומר?

שאול יהלום: קח את הבמבה ואני לא אבצע.

שאול יהלום: הסוכנות הייתה צריכה להגיד שבאזור שהסיבה היא נפילת טילים אתם מסובבים אותנו 7 קילומטר, אומרים לנו לארגן פרוייקט מצוינות מכספי יהודים טובים, ושילד אחד לא יקבל.

שאול יהלום: על כך צריכה הסוכנות להגיד שהיא לא מוכנה.

שאול יהלום: אני אוריד מתקציבי אבל אני אעשה את העניין על כל האזור.

שאול יהלום: אתה יודע שחלק מהרוגז על הסוכנות שהיא קיבלה על עצמה את ההתיישבות של ההתנתקות, כולל אנשי מפלגתי שאומרים למה עוסקים בזה.

שאול יהלום: הם אומרים: הצבענו נגד.

שאול יהלום: אבל הטענה היא טענה.

שאול יהלום: כאן זה לא עניין של ביצוע משהו, כאן נותנים לך ואומרים שזה לכל האזור, בגלל בעיה של פצמ"רים תיתן.

שאול יהלום: אנחנו מצפים מהנהלת הסוכנות שתגיד: אנחנו לא מקבלים, נעשה תוכנית עם צדק מוסרי.

שאול יהלום: אתם עובדים במקומות האלה, אותו מרכז חבל מבקר במקומות האלה.

שאול יהלום: מחלקת ההתיישבות של הסוכנות עובדת שם.

שאול יהלום: למה ליצור אפליה באזור?

ראובן שלום: הסוכנות נותנת כבוד לממשלה ומקווה שיש כבוד הדדי.

ראובן שלום: ההתבטאות "לא לתת לילד החמישי" לא מקובלת.

ראובן שלום: אנחנו חושבים שהממשלה אחראית, אנחנו לפחות מתייחסים אליה ככזו, היא בחנה את הנושאים, הציגה בפנינו מצג מסוים, ביקשה התגייסות שלנו לאותו דבר ונענינו.

ראובן שלום: השיקולים לא הוזמנו, אנחנו לא חלק מהממשלה, לא מצביעים בממשלה.

ראובן שלום: יש התדיינות, יש שיח, אני מקווה שהוא טוב, שיח מתמשך.

ראובן שלום: הממשלה פנתה בנושא מאוד מסוים, ובאותו נושא הייתה היענות של הסוכנות לממשלה.

ראובן שלום: אמרתי דברים שלא נכללו בהחלטת הממשלה, ביוזמה.

שאול יהלום: ה-90 ילדים.

אורי אריאל: היא הנותנת.

שאול יהלום: תבוא ברכה עליכם.

שאול יהלום: זה רק מראה שאתם לא גוף טכני, אלא גוף חושב מחליט ועושה.

ראובן שלום: מקום שבסדרי העדיפויות המשותפים של הממשלה, לפני מספר שנים נקבע בתבונה מסוימת שסדרי העדיפויות של החטיבה הם כאלה שהתוכנית לא תופעל בשטח הזה, מדבר על תוכנית שהייתה והופסקה.

ראובן שלום: היו שיקולים, זה סדרי עדיפויות.

ראובן שלום: יכול להיות שהראייה המשותפת של הממשלה, של החטיבה, להפסיק את התוכנית היא שהצרכים שנענים על ידי תקציבים ולא מבוטלים הם החשובים יותר.

ראובן שלום: הסיוע הוא מקיף ומתמשך, הכותרת של הדיון היא סיוע הומני לילדי גוש קטיף וחבל עזה, הסיוע הזה מתקיים.

ראובן שלום: גם בקרן נפגעי טרור וגם בדברים האחרים.

ראובן שלום: צריך לכבד את המסגרת של שיתוף הפעולה עם הממשלה ולברך עליו.

ברוך שוגרמן: המשרד שלנו מתייחס לכל אזרחי המדינה באשר הם בכל מועצה או רשות מקומית בארץ, אנחנו שוקלים את הצרכים האישיים, המשפחתיים של כל מקום לפי מה שאנחנו מבררים עם המקומות עצמם באמצעות המחלקות לשירותים חברתיים שקיימות ברשויות המקומיות.

ברוך שוגרמן: ספציפית לגבי מועצה אזורית חוף עזה - אתחיל בכך שהשנה ביוזמתנו הוספנו כרבע מיליון שקל כולל כוח אדם לתוכנית של מרכז חוסן קהילתי דווקא למועצה אזורית חוף עזה ועוד שתי מועצות אזוריות בארץ.

ברוך שוגרמן: זו יוזמת המשרד ללא החלטת ממשלה.

ברוך שוגרמן: יכול להיות שהחלטת הממשלה לגבי שדרות באה דווקא אחרי זה, להוסיף לשדרות על מה שהתווסף למועצה אזורית חוף עזה.

ברוך שוגרמן: אנחנו לא מחכים להחלטות ממשלה כדי לשקול הצרכים ולהוסיף מה שמתאפשר לנו מתוך התקציבים.

ברוך שוגרמן: לגבי מכסות ילדים, עדיין לא קיבלנו את המכסות ולא חולקו המכסות האלה בין המועצות השונות.

ברוך שוגרמן: שנית, לא קיבלנו למיטב ידיעתנו -ודיברתי עם מנהל האגף - שום פנייה לגבי הצורך במכסות נוספות למועצה אזורית חוף עזה.

ברוך שוגרמן: אנחנו מניידים מכסות לפי שיקול דעת ובהתייעצות עם המנכ"ל והשר, מכסות מאזור לאזור וממועצה למועצה.

ברוך שוגרמן: אם נקבל פנייה של צורך במכסות נוספות, ודאי תהיה התייחסות לגבי מועצה אזורית חוף עזה.

שאול יהלום: אתה אומר שבהחלטת ממשלה של שני הסעיפים - לכידות קהילתית נעשתה באופן עצמאי.

שאול יהלום: והקצאת 100 מכסות, באופן עקרוני, אם חוף עזה יצטרף הוא יקבל, כרגע אין.

ברוך שוגרמן: אנחנו בודקים מאיפה אפשר לנייד מכסות לא מנוצלות ממועצות אחרות למועצה אזורית חוף עזה.

ברוך שוגרמן: אנחנו בקשר עם מנהל המחלקה לשירותים חברתיים שיושב כאן.

שאול יהלום: זה אחרי הנחה.

מרדכי בטר: זה דברים שונים.

מרדכי בטר: יש משרד הרווחה ומשרד העבודה.

מרדכי בטר: על המסלול של משרד העבודה, לא רווחה.

שאול יהלום: אם משרד הרווחה נותן מכסה, זה חינם לגמרי?

מרדכי בטר: לא חינם לגמרי, אין דרגה כזאת, זה 30%, בדרך כלל נופל על המועצה.

שאול יהלום: משרד החינוך בבקשה.

שאול יהלום: זאב אלדר משרד החינוך בשלוש השנים האחרונות נותן מענים מגוונים לצורכי חוף עזה, החל מהקמת שני בתי ספר קטנטנים בכפר דרום ונצרים, כדי שהילדים לא ייסעו.

שאול יהלום: בכפר דרום זה היה בנסיבות טראגיות של אוטובוס הילדים.

שאול יהלום: כבר היום יש יומיים השתלמות לכל הצוותים החינוכיים בחוף עזה, במועצה על ידי שפ"י, שירות פסיכולוגי ייעוצי של המשרד, יש תרגול קבוע, יש שעות רבות שניתנות, מסגרות לחינוך מיוחד, פורסים ברחבי המועצה בשלושת בתי הספר המוכרים רשמיים, ומוכר שאינו רשמי, כדי שילדים לא יצטרכו לנסוע מחוץ לגוש.

שאול יהלום: זה כולל שלוש כיתות לקויי למידה בנווה דקלים, סיוע לילדים עם סייעות אישיות בכפר דרום ונצרים.

שאול יהלום: יש תמיכה של אנשי המטה והמחוז, לצערנו אחרי אירועים כאלה ואחרים זה כולל ביקור אצל ילדים פצועים, הדרכה להורים על ידי יועצות בית הספר.

שאול יהלום: ברצף של נפגעי טראומה, בית ספר בית.

שאול יהלום: יש לנו בגני ילדים שעות לגננות שילוב, מה שנקרא גננות שיח, יש גן טיפולי, כל זה נעשה במשך השנים כדי לתת מענה לצרכים המיוחדים.

שאול יהלום: אי אפשר ליצור שוויון מלא, בשדרות אין הסעה, במורג יש.

שאול יהלום: יטען מישהו שניתן גם לילד בשדרות הסעה, אי אפשר להסתכל על זה כשוויון מלא.

אורי אריאל: זה דוגמא לא טובה.

אורי אריאל: זאת מועצה אזורית וזאת מועצה מקומית.

אורי אריאל: הילד בסעד מקבל הסעה לבית ספרו, גם בבארי.

אורי אריאל: אם אתה רוצה לתת הבהרה אז הדוגמא לא טובה.

זאב אלדר: הטענה היא שלא תמיד ניתן ליצור שוויון מלא.

זאב אלדר: יש דברים שבאזור כזה ניתנו במשך השנים שערכם נמדד במיליוני שקלים.

זאב אלדר: למשל, הסיוע לחוף עזה, כולל בתי הספר הקטנים, זה 200 שעות הוראה, שזה לא מעט כסף, 2 מיליון שקלים.

זאב אלדר: זה משהו שנעשה במהלך השנים כמענה.

זאב אלדר: אפשר לטעון שאנחנו לא רצינו שילדים ייסעו ולכן נתנו מענה, אבל זה מענה שעונה כדי למנוע אותן נסיעות מיותרות על הצירים.

זאב אלדר: לגבי קרן קרב, אני חושב שהיו במהלך השנים משאים ומתנים.

זאב אלדר: חלקם לא רצתה הרשות, כי היום יש התקזזות של המשרד, בתי ספר יסודיים, אם מישהו מקבל מקרן קרב, גורעים 3 שעות מהמכסה שלו.

זאב אלדר: הרשות לא רצתה את זה, היא ביקשה רק לגני ילדים, אז קרן קרב סרבה לפרוצדורה הזו שתהיה רק לגני הילדים כי הם מטפלים ביישוב שלם מתחילה עד סוף.

זאב אלדר: אין יום חינוך ארוך בגני הילדים בחוף עזה אבל יש יום חינוך ארוך בבתי הספר היסודיים שם בנצרים, כפר דרום ונאות קטיף.

שאול יהלום: זה שחוף עזה זוכה למערכת חינוך טובה רצינית ומפוארת זה חלק לזכות החלוצים שנמצאים שם, חלק שני לזכות אנשי חינוך מעולים שקבעו את מקומם שם, וחלק בעזרת ממשלת ישראל לדורותיה ששרי חינוך רובם תמיד שמו לב ונתנו.

שאול יהלום: לדוגמא, בית הספר בכפר דרום - נדמה לי שהיתה החלטה אפילו של שולמית אלוני חשבה שהילדים לא צריכים לסבול.

שאול יהלום: היו גם הרבה שרים, כולל סגן החינוך שיושב לפניך שהשקיעו הרבה בחוף עזה, יש עוד הרבה דברים שלא פירטת שעושה משרד החינוך, כולל המכון בכפר דרום שמסייע לעוד דברים.

שאול יהלום: השאלה היא בדברים שכאן נעשו.

שאול יהלום: יום חינוך ארוך אין, חוץ מ-3 בתי הספר הקטנים.

זאב אלדר: בגני ילדים אין.

שאול יהלום: בממשלה החליטו גם על גני ילדים.

שאול יהלום: לגבי קרן קרב, אני מבין שהממשלה החליטה לא להוריד ה-3 שעות.

שאול יהלום: מה זה תוכנית לשיפור זכאות לבגרות?

שאול יהלום: קייטנות קיץ - אין.

שאול יהלום: חודש לימודים נוסף בגני ילדים - אין.

שאול יהלום: הנושא של משרות פסיכולוגים ואחרים - הזכרת שפ"י, אולי זה בסדר.

שאול יהלום: על זה הישיבה כאן, לא על זה שמשרד החינוך בסדר, אלא על כל הדברים שהממשלה החליטה והם ברובם לא ניתנים - בהחלטת ממשלה ניתנים ולחבל עזה לא ניתנים.

זאב אלדר: גם במשרד החינוך, עדין ה- 6 מיליון האלה מתורגמים בימים אלה חלקם לשעות חלקם לפעילויות.

שאול יהלום: אם יתורגמו ומחר נותנים לך תקציב, אתה תיתן חלק מזה לחוף עזה?

זאב אלדר: הנהלת המשרד תצטרך להחליט.

שאול יהלום: אתה מייצג את הנהלת המשרד.

שאול יהלום: אתה צריך להיות חלק מהעניין, למרות שאתה עובד המשרד, שאומר, בין החלטת הממשלה לבין היישום בשטח בחבל עזה אין כמעט כלום.

שאול יהלום: אז אתה נותן לי הרצאה כמה החינוך טוב בגוש קטיף.

שאול יהלום: לכן באים לשם המתיישבים, בגלל החינוך, לא בגלל הפצמ"רים.

מרדכי בטר: אנחנו בקשר עם נסים מטלון מקרן קרב מעל 12 שנה, בשנים הראשונות לא היה מוכן להיכנס מעבר לקו הירוק.

מרדכי בטר: לפני 4 שנים הסכימו להכניס אותנו, אבל רק לבתי הספר.

מרדכי בטר: אמרנו: או הכל או כלום.

מרדכי בטר: כי בגני הילדים הקרן צריכה לתת כסף משלה, ובבתי הספר היא לוקחת לנו שעות ומחזירה בכסף.

מרדכי בטר: העלות של הקרן היא מה שלוקחים מאתנו מיום חינוך ארוך.

מרדכי בטר: אמרנו שאם לא נכנסים לגנים אז אין טעם.

מרדכי בטר: כוח האדם לא בטוח שהיה נכנס, הסטודנטים שלומדים במכללת ספיר או בבאר שבע לא בטוח שהיו מגיעים אלינו.

מרדכי בטר: אמרנו, נתחיל לפחות בגני הילדים והם לא היו מוכנים בשום פנים ואופן בגנים, גם היום אנחנו מוכנים שייכנסו לגני הילדים.

מרדכי בטר: לגבי בתי הספר, מכיוון שמורידים 3 שעות מיום חינוך ארוך, ולא בטוח שהתוכניות שהיינו רוצים ייכנסו, אמרנו שלא כדאי שנפסיד שלוש שעות אם לא בטוח שהתכניות ייכנסו.

מרדכי בטר: בגנים אין מה להפסיד, אז נתחיל עם גני הילדים.

מרדכי בטר: לגבי מעונות יום, אנחנו עובדים בשיתוף פעולה מלא עם משרד העבודה.

מרדכי בטר: נתנו לנו דירוג 55% לשני יישובים, שאר היישובים 35%.

מרדכי בטר: בניסנית ונווה דקלים - 55%.

מרדכי בטר: כאשר מקבלים את ההחלטה הקולקטיבית הזו, על הרשות נופל 25%.

מרדכי בטר: המשרד משתתף ב-75% והרשות משלימה 25% כשההורה משלם ההפרש.

מרדכי בטר: כך שיוצא לרשות לסבסד די הרבה כסף מהתקציב השוטף, כ- 2.5 מיליון ₪ לשנה.

מרדכי בטר: מספר שנים עשינו את הבדיקה הקולקטיבית, אולי על-ידי הזכאות הקולקטיבית של כל משפחה ההשתתפות של המשרד תהיה יותר גדולה.

מרדכי בטר: אם יש אפשרות להגדיל ל-55% לשאר היישובים אולי יועיל גם לנו כרשות, גם לתושב, ולא נגיע למצב שחלק משלמים כך וחלק כך.

מרדכי בטר: אם יש אפשרות שיתנו לכולם דרגה 3, זה טוב.

מרדכי בטר: לגבי החטיבה להתיישבות שהעלית כאן, כמו שהיה הפרויקט עכשיו, ותודה על הסיוע על הקייטנות בניצנה - בחטיבה להתיישבות הוחלט שלא יהיו מלגות, מכל מיני סיבות, אבל כיוון שהסטודנטים שלנו לומדים עם אלה במכללת ספיר ובאר שבע, ושומעים שחלק מקבלים מהסוכנות כי גרים בשדות נגב, ואנחנו לא, אז כמו שהיה לכם רצון טוב לסייע לנו בקייטנות, אפשר לתת מספר מלגות בשיתוף פעולה, ולהכניס אותם לסטודנטים שלומדים אצלנו למסגרת המלגות בסוכנות.

מרדכי בטר: לגבי הנושא שהעליתם בסעיף משרד החינוך, אלה דברים שלא קשורים לאזור עדיפות לאומית א'.

מרדכי בטר: אנחנו כמו אשכול, חוף אשקלון, שדרות, אזור עדיפות לאומית א', ואנחנו מקבלים מהמשרדים השונים כמו כל השאר.

מרדכי בטר: נגעו פה בנקודות כמו יום חינוך ארוך, יום חינוך ארוך היה לנו בגני ילדים היה לפני שנתיים וזה הופסק לפני שנה.

מרדכי בטר: חוויה קיצית קיבלנו דרך המשרד כבר שלוש שנים, דרך השלטון המקומי, השנה השאירו אותנו עד הרגע האחרון, אמרו שיכול להיות שנקבל כי זה לא הגיוני שלא נקבל, אמרו לנו גם איזה רשויות קבלו, לא קיבלנו אבל הפעלנו את כל התוכניות, עלה 600,000 שקל הסבסוד של חודש לימודים נוסף וקייטנות ל-2,500 ילדים.

מרדכי בטר: תוכניות לשיפור זכאות בגרות - אנחנו לא בזה.

מרדכי בטר: משרות פסיכולוגים - היה תקן שקיבלנו לפני שנה וחצי, שמסתיים ב- 31 באוגוסט, והמשרד הודיע בשבוע שעבר שמה- 1 בספטמבר אנחנו צריכים לפטר פסיכולוג אחד.

מרדכי בטר: נעמוד על 3000 תלמידים עם פסיכולוג וחצי, זה מה שהם מוכנים לתקצב, כשמתוך זה המשרד מתקצב רק 64% וכל היתר נופל עלינו, כאשר אנחנו מחזיקים בפועל 3 ומשהו משרות של פסיכולוגים.

מרדכי בטר: את זה הודיעה לנו עכשיו האחראית על התקצוב והתקנים שאין הפסיכולוג הזה מה-1 בספטמבר.

מרדכי בטר: בגני ילדים קיבלנו 100% השתתפות כמו שאר היישובים, הודיעו שמה-1 בספטמבר נקבל רק 90%.

מרדכי בטר: תוכניות פדגוגיות - לא קיבלנו כלום.

מרדכי בטר: בהחלטה כאן קיבלו שדרות כ-4 מיליון שקל לתוכניות ואנחנו לא קבלנו, וזה בעיקר בגלל הפחדים והחרדות של הילדים, לא קיבלנו שום סיוע בנושא הפדגוגי.

מרדכי בטר: בבתי ספר קטנים, בגלל המיקום שלהם והקוטן, היינו חייבים להפעיל את בתי הספר, קיבלנו שעות להפעיל בית ספר מעבר למה שקובע החוק.

שאול יהלום: אבל אומר שזה יום לימודים ארוך.

מרדכי בטר: יום לימודים ארוך קבלנו כמו שמקבלים באזור עדיפות לאומית א', קיבלנו 41 שעות במקום 38, תלוי בחטיבת ביניים או יסודי, אבל זה כמו כל אזור עדיפות א'.

מרדכי בטר: נושאים של הפגה דרך המשרדים השונים, לא קיבלנו כלום.

מרדכי בטר: פעילויות הפגה נועדו להקטין החרדות, יש הרבה ילדים שכל ערב וכל יום נופלים 5-6-7 פצמ"רים, זה מכניס המון חרגה והתשובה היא לא ההשתלמויות לצוותי המורים.

מרדכי בטר: מתנ"ס זה הפגה.

מרדכי בטר: לא מקבלים לזה כלום.

מרדכי בטר: החברה למתנ"סים לא נותנת כלום - שכר מנהל וזהו.

מרדכי בטר: פעם היה תקציב 40-50 אלף שקל, גם זה הופסק.

מרדכי בטר: הדבר היחיד שהחברה נותנת היום זה שכר מנהל בלבד וזה בטל בשישים.

מרדכי בטר: כל היתר הם דברים שאנחנו מפעילים.

מרדכי בטר: נכון שגם עמותת לב לנוער של אדם פרטי עושה אתנו שיתוף פעולה, אבל זה לא מכספי המדינה.

מרדכי בטר: אנחנו עושים אתם הרבה פעילויות הפגה וזה עובד יפה מאוד.

שאול יהלום: הוא נותן 5 ימים, לא מסבסד המתנ"ס.

מרדכי בטר: אם ביום חמישי נפלו פצמ"רים, אז היום בבוקר הוא שולח פעילות של מתקנים, שעולה 6,000 ש"ח ליום והוא נותן 3,000, אז זו פעילות הפגתית לילדים ואין ויכוח שזו פעילות טובה.

שאול יהלום: זאת פעילות טובה, אבל לא קבועה.

מרדכי בטר: מה עוד שלצערנו ההנחות במס שנפלו על ההורים, שגם את זה אין, יש הרבה ילדים עם חרדות וההורים הולכים לאנשי מקצוע.

מרדכי בטר: זה עולה להורים כסף, אין הנחה.

מרדכי בטר: החרדות האלה אין במקומות אחרים בכמות שיש אצלנו.

מרדכי בטר: מי שלא חווה אותן לא יכול להבין עד כמה חלק מהילדים מפחדים לצאת מהבית, לא הולכים לבד לבית הספר.

שאול יהלום: שמעת, ד"ר חבר?

מרדכי בטר: אי אפשר למדוד את החרדות אבל ההורים הולכים לפסיכולוגים, לרבנים, משלמים ממעט הכסף שיש להם.

שאול יהלום: לרבנים משלמים כסף?

מרדכי בטר: גם לרבנים משלמים כי שייתנו עצות.

אורי אריאל: לא רבנים ביישובים, רבנים שזה עיסוקם.

מרדכי בטר: כמו שהולכים לפסיכולוג והוא גובה כסף, יש גם רבנים שאומרים שהסיוע שלהם שווה כסף.

שאול יהלום: אם התחנה לבריאות הנפש תעמיד איש מקצוע, רבים ילכו לשם.

מרדכי בטר: אם יש איש מקצוע שההורים ירצו, הם ילכו לשם.

עובד חזן: המועצה מפעילה חצי תקן לטיפול בילדים.

עובד חזן: אחת הבעיות היא שאין לנו כרגע אדם מעבר לחצי תקן, מדובר בילדים שצריכים טיפול ראשוני ואין לנו אדם שייתן מענה, כאשר אנחנו פונים לגוף היחיד שיכול לתת - מרכז טל בבאר שבע – ואנחנו מדברים על בין 3 ל-6 חודשי המתנה, דבר שהוא בלתי נסבל.

שאול יהלום: מרכז טל של משרד הבריאות?

איתן חבר: חצי תקן הזה ניתן על ידי משרד הבריאות.

שאול יהלום: זו שלוחה של בית חולים?

עובד חזן: לא יודע אם זה מרפאת חוץ של בית החולים.

עובד חזן: זמן ההמתנה הזה לא נסבל.

עובד חזן: עכשיו יש חצי תקן בלבד מבחינת משרד הבריאות.

עובד חזן: לגבי טיפולים בגוש עצמו מבחינת עובדים סוציאליים, יש לנו חוסר אדיר בעובדים סוציאליים.

עובד חזן: כשאנחנו מטפלים בנפגעי פעולות איבה, שהמשרד לא ממש מכיר עד הסוף, מבחינתנו, לגבי התקנון, אלה נפגעי פעולות איבה.

עובד חזן: זה אומר שכשבא אדם ואומר שהוא נפגע פעולת איבה ואני רוצה לתת לו סעד נפשי, וזה תפקידי לתת סעד נפשי, אבל אני לא רוצה לפתוח לו תיק ברווחה, לכאורה אסור לי לטפל בו אם אני לא פותח לו תיק ברווחה, אבל אני כן מטפל בו וזה מטיל עומס כבד על העובדים הסוציאליים.

עובד חזן: ניקח את זה ואת העובדה שאין כרגע עובדים סוציאליים בגוש ואין לי תמריץ לתת לעובדים שיבואו מבחוץ, קרי שינוי תקנות בצורה כזו או אחרת כדי לתת לאדם יותר כסף, העומס על העובדים הקיימים הוא בלתי נסבל.

עובד חזן: ברמת ההתערבות המיידית, כאשר אותם עובדים סוציאליים אמורים לצאת לאירוע, דברתם על 4200 פצמ"רים ואני מדבר על בין 10-12 אירועים ביום, כאשר מוצב נמצא בפאתי ישובים ויש ירי, ילדים מגיבים ומישהו צריך לתת מענה.

עובד חזן: לא יכול להיות שאותם עובדים יטפלו כל הזמן באותם ילדים, זה יוצר עומס בלתי נסבל על העובדים.

עובד חזן: אני רוצה לציין את העובדה שחלק גדול מהם, לא כולם, גרים במקום עצמו.

אריה אלדד: החלטת הממשלה נגועה בחוסר סבירות בסיסית.

אריה אלדד: מצויר מצב שבו יש משבר כלכלי במדינה, והממשלה מחליטה שמי שנעשה עני החל מתאריך מסוים יקבל תמיכה, אבל מי שתמיד היה עני, או היה עני בחמש השנים האחרונות לא מקבל.

אריה אלדד: או אם יש בצורת, היישובים המערביים לא יקבלו.

אריה אלדד: אם ישובים מסוימים נתקפו במכה מסוימת, הם בקו עימות, בבצורת, במשבר כלכלי, מפלים אותם, ההחלטה נגועה בחוסר סבירות.

אריה אלדד: אבל כדי שכל אחד ממשרדי הממשלה לא יוכל להתחבא מאחורי החלטת הממשלה כאשר הדברים בחצרו, וחוסר הסבירות היא בחצרו, כל משרד ממשלתי חייב, וכל גוף, והסוכנות בכלל זה, חייבים בשיקול דעת על פי קריטריונים קיימים, שנקבעו בהחלטת הממשלה.

אריה אלדד: הממשלה לא טעתה בקריטריונים, בהחלטת הממשלה על שדרות כתוב ששדרות ספגה למעלה ממחצית הפגיעות של הטילים בשטח בנוי באזור עוטף רצועת עזה, לפיכך ניתנות לה הטבות מסוימות.

אריה אלדד: כלומר, מי שחוטף יותר טילים, מקבל יותר.

אריה אלדד: הקריטריון נקבע.

אריה אלדד: לכן גם משפטית וגם ציבורית משרדי הממשלה לא יוכלו להתחבא מאחורי ההחלטה שלא נקבע שיישובי גוש קטיף לא זכאים להטבות, הם חייבים בשיקול דעת משום שזה התפקיד שלהם, לכן שמו אותם כפקידים חושבים ולא כרובוטים ממלאי הוראות.

אריה אלדד: מעבר למה שנאמר, עולה שמעבר למה שלא קיבלו, מתחיל תהליך חנק על ידי קיצוץ דברים שניתנו בעבר.

אריה אלדד: זה התהליך החמור שמתרחש.

אריה אלדד: משרדי ממשלה מסוימים מתחילים להנהיג מדיניות חנק על היישובים, כדי לעודד הגירה, כדי לחסוך משאיות ביום הפינוי שהממשלה מתכננת, ובזה חייבים להיאבק.

שאול יהלום: איפה אתה רואה את זה?

שאול יהלום: חוץ ממשרד החינוך, ראיתי רק בנושא של שפ"י.

אורי אריאל: הקיצוץ במס הכנסה.

שאול יהלום: זה לכל המדינה.

אריה אלדד: נמסר לנו שיש תקצוב של 100% בשנה שעברה, ו-90% השנה.

אריה אלדד: תחנת הזנקה של אמבולנסים שתוקצבה בעבר לא תוקצבה השנה.

אריה אלדד: דברים שניתנו בעבר, לא ניתנו השנה.

שאול יהלום: מדובר ש-10 מיליון השקל כן יועברו.

שאול יהלום: משרד הבריאות חייב 10 מיליון שקל.

שאול יהלום: זה הולך להסתיים לחיוב.

אריה אלדד: אנחנו בחודש אוגוסט.

אריה אלדד: זה ייכנס לחוק ההסדרים של שנה הבאה ויקוצץ.

אריה אלדד: אין החלטות, בזחילה יש.

אריה אלדד: לא בהחלטות ממשלה, כי את החלטות הממשלה ראינו.

שאול יהלום: למדתי שלא צריך להגיד דברים מוגזמים, כי זה ייצור אותם.

שאול יהלום: האשמה הראשית מופנית לממשלת ישראל על החלטה שיוצרת הפליה.

אריה אלדד: אם עד סוף חודש אוגוסט אם עוד לא שילמו תחנת ההזנקה, זה אומר שמישהו קיצץ דה פקטו בתקציבי היישובים.

אורי אריאל: משרד הפנים הודיע שלא ייתן מה שמגיע בדין עד היום.

אורי אריאל: 6 מיליון שקלים.

אורי אריאל: זה לא שמישהו הוריד קצת.

שאול יהלום: אותה בעיה יש גם עם כפר אדומים.

שאול יהלום: כרגע משרד הפנים מתנכל להתנחלויות באופן כללי, לכולן.

שאול יהלום: לא אחת כן ואחת לא.

שאול יהלום: לא הולך לתוכנית ההתנתקות, סתם הוא אנטי התנחלויות.

שאול יהלום: לכן צריך לטפל בעניין משרד הפנים.

שאול יהלום: כאן מדברים באופן ספציפי אם יש התנכלויות לחבל עזה.

אורי אריאל: נתתי דוגמא שבעיניי היא חריפה מאוד.

שאול יהלום: השר פורז לא מפלה, הוא מקצץ לכולם.

שאול יהלום: השאלה אם בעקבות תוכנית ההתנתקות יש שרים שאומרים: בהזדמנות זאת, נתחיל לכרסם, שתהיה פחות עבודה.

אורי אריאל: נתתי דוגמא במשרד הביטחון, שלא מאשרים בביטחון דברים - זה לא על כל יש"ע אלא עזה.

אורי אריאל: נדמה לי שיש עוד דוגמאות, אבל היא החריפה ביותר.

מיכה גולן: רציתי להציע, ביקשתם ששר הביטחון יעלה הנושא בממשלת ישראל.

מיכה גולן: על מנת שהנושא יעלה בצורה עניינית ומכובדת, הייתי מבקש שהמועצה האזורית תכין נייר מה הבקשות הדרישות והצרכים על סמך החלטת הממשלה על המועצות האזוריות הסובבות לגבי גוש קטיף.

אבנר שמעוני: זה קיים.

אבנר שמעוני: תן לי מה שאתה נותן לכולם.

מיכה גולן: אני מציע למקד את העניין לדף נייר אחד.

שאול יהלום: מר גולן מבקש שתוציאו מכתב לשר הביטחון באמצעותו, שבעקבות הישיבה הזאת פונה המועצה לשר הביטחון להעלות שוב בממשלה את הנושא של החלת החלטת הממשלה גם על חבל עזה בהתחשב בצרכים.

שאול יהלום: תעבירו לו, הוא רוצה אסמכתא.

שאול יהלום: הוועדה קובעת בזה שהחלטת הממשלה נגועה באפליה מוסרית קשה ובאי סבירות.

שאול יהלום: אין ספק כי יישובי חבל עזה נמצאים, הן מבחינה ביטחונית והן מבחינה סוציו אקונומית, במצב קשה, ואולי קשה יותר מאשר היישובים הנכללים בהחלטת הממשלה.

שאול יהלום: לכן מלכתחילה, אם הממשלה היתה צריכה להחליט באופן לפחות שווה, הוא להכליל יישובי חבל עזה בהחלטה.

שאול יהלום: מי שלא עשתה כן, קובעת הוועדה שזה נוגד כל אמות סבירות של צדק וניהול תקין ושוויון כלפי אזרחי מדינת ישראל.

שאול יהלום: אנחנו קוראים מכאן לממשלה לשנות את החלטתה ולהוסיף את חבל עזה.

שאול יהלום: אנחנו מעבירים את ההחלטה הזאת באמצעות שר הביטחון ואני מציע שתפנו לעוד שרים.

שאול יהלום: זה לא סותר.

שאול יהלום: שר הרווחה ודאי ירצה לערער, הוא בוודאי עושה זאת.

שאול יהלום: אם תהיה פנייה, אולי תרכזו, של שניים-שלושה שרים שיסכימו וזה יהיה בעל חוזק יותר גדול.

שאול יהלום: הוועדה פונה למשרדים המיוצגים כאן ומבקשת לראות בחבל עזה אזור עדיפות, שבעקבות מצבה הביטחוני היום-יומי הקיים שם, יש להתייחס על-ידי המשרדים בסדר עדיפויות גבוה יותר מאשר כיום.

שאול יהלום: הנושא הראשון זה נושא הטיפול הנפשי החברתי.

שאול יהלום: אנחנו פונים קודם כל למשרד הבריאות, לבדוק אפשרות איך אותו מכון שהוא טוב, מכון טל, ייענה לבקשות דחופות של אנשי חבל עזה מיידית ולא בהפרש של 3-4 חודשים.

שאול יהלום: עם זאת אנחנו פונים אליכם להעצים, לעבות את כל השירותים שניתנים על ידי משרד הבריאות לפי הצורך, בייחוד הטיפול בבריאות הנפש.

שאול יהלום: למשרד החינוך אנחנו פונים לתגבר את שפ"י ולהוריד גזירת ביטול תקן הפסיכולוג מה-31.8 אני מבקש שיהיה מכתב לשרת החינוך והמנכ"לית שיציין שבשעה כזאת יש לתגבר את השירותים ובשום אופן לא לצמצם.

שאול יהלום: עם זאת אנחנו קוראים למשרד החינוך לתת יותר בכל הנושאים האלה של יום לימודים ארוך בגני הילדים, של תקצוב המתנ"ס ושירותי הפנאי האחרים, של חודש הלימודים הנוסף ותוכנית הסיוע לבגרות.

שאול יהלום: אני פונה למשרד הרווחה.

שאול יהלום: קיבלנו פה תשובות טובות מהמשרד, חוץ מדבר אחד - התברר לנו שהעובדים הסוציאליים חסרים.

ברוך שוגרמן: התקנים נמצאים, הבעיה היא גיוס.

ברוך שוגרמן: הוספנו תקנים.

שאול יהלום: זאת אומרת אין בעיה של תקציב אלא בעיה של גיוס.

עובד חזן: אם המשרד יכול לתת תמריצים חיוביים, נוכל לגייס עובדים מבחוץ.

שאול יהלום: תבדוק איך לתת סדר עדיפות.

שאול יהלום: אולי צריך לתת הסעה לעובד סוציאלי.

שאול יהלום: יש דברים של עבודה מועדפת.

שאול יהלום: ייתכן שבמצב ביטחוני כזה, קשה לעזור במשכורת, אבל אפשר לעזור בהסעה.

שאול יהלום: אם תגיד לעובד סוציאלי שאתה מעמיד רכב ממוגן הלוך וחזור, זה יכול לעזור.

שאול יהלום: אני לא חושב שהבעיה כספית אלא למצוא הדרך.

ברוך שוגרמן: מנהל הצוות שלנו יהיה שם מחר, נדבר עם ראש המועצה ומנהל המחלקה לשירותים חברתיים.

שאול יהלום: לגבי קרן קרב יש למצוא אפשרות להפעיל אותה בגני הילדים.

לאה אדלר: הזמנתי אותם לדיון אתנו.

שאול יהלום: לגבי המעונות, להעביר מ-35% ל-55%, זה כבר קשור להחלטת ממשלה.

שאול יהלום: אני לא חושב שמשרד העבודה יעשה לבד את ההפרש בין ה- 55% ל- 35%.

שאול יהלום: עם כל מה שנאמר שם על ידי משרדי הממשלה והסוכנות, אני רוצה להוקיר המאמצים.

שאול יהלום: בסך הכל יש שיתוף פעולה בין המועצה עם הממשלה, אבל צריך להבין שמדובר במצב שלא היה לנו בחיים.

שאול יהלום: היה מצב דומה בקריית שמונה, אבל זו לא הייתה תקופה כה ממושכה וכה אינטנסיבית.

שאול יהלום: כאשר היתה נופלת קטיושה בקריית שמונה, כל המדינה היתה רועשת והיו נותנים עזרה.

שאול יהלום: פה יש פעילות מתמשכת, יום אחר יום, שעה אחר שעה.

שאול יהלום: צריך להבין שיש לנו כאן חזית, ובחזית צריך לתת יותר.

שאול יהלום: אני מוקיר מה שנעשה עד היום, אבל פונה למשרדים לראות את הנושא הזה כבבת עיניהם ולהגביר סדר העדיפות.

אורי אריאל: תוסיף להחלטה את משרד הפנים, כי הדברים התפרסמו הבוקר, וגם משרד האוצר בגין הנחות במס.

אורי אריאל: יכול להיות שהם לא הוזמנו לדיון?

וילמה מאור: זה לא קשור לנושא ולכן הם לא רצו להגיע.

שאול יהלום: קודם כל ההחלטה היא של הממשלה לכן הוועדה מבקרת את אנשי משרד ראש הממשלה שלא הופיעו לישיבה, היא מבינה בזה שהם לא יכולים להגן על החלטה לא מוסרית ומבישה.

שאול יהלום: עם זאת, אנחנו בהחלט רואים בפרסום היום של משרד הפנים שלא יינתנו מענקים שנקבעו לצרכים מיוחדים של היישובים בהם צרכים ביטחוניים וצרכים הנובעים מהיותם יישובי עימות, וקוראים לממשלה לבטל את מגמתו של שר הפנים מכל וכל, ואין לי ספק שגם הכנסת וועדת הכספים תעשה את שלה לקראת תקציב 2005.

שאול יהלום: אני מודה לכולם, ומברך את אנשי חבל עזה על עמידתם היום יומית, הגאה, האמיצה.

שאול יהלום: ומאחלים לכם שכל התוכניות על התוכניות יבוטלו לא בתמימות אלא ממש.